রাজনীতির ময়দানে প্রতিপক্ষকে পেছনে ফেলার তাগিদে আদ্যন্ত ভিত্তিহীন অভিযোগ ও বিষোদগার তুলে পরিস্থিতি যে ইতিবাচক করা সম্ভব নয়, প্রতিদ্বন্দ্বী দলগুলোকে এমন বাস্তবতা অনুধাবনের তাগিদ সামনে বছরে আরও জোরালো হবে। কারণ বিতর্কের আগুন উস্কে দিয়ে ইতিবাচক রাজনীতি ও পারস্পরিক শ্রদ্ধাশীলতা অর্জন করা মোটেও সম্ভব নয়, এটা প্রমাণিত সত্য। অতীতে এ পথে নানা পরীক্ষার ফল রাজনীতিবিদগণের জন্য লাভজনক হয় নি। অভিযোগ, পাল্টা-অভিযোগ বা শব্দচয়নের কারসাজিতে জনসাধারণের ভাবাবেগ নিয়ে খেলা না করে মানুষ ও গণতন্ত্র বাস্তবে কি প্রত্যাশা করে, দল ও নেতাদের সে দিকেই মনোযোগী হওয়া বাঞ্ছনীয়।